### Beslutninger

Tilbagesendes Magistratsafdelingen for Sociale Forhold og Beskæftigelse og Magistratsafdelingen for Børn og Unge med bemærkning, at byrådet i sit møde den 19. juni 2024 har vedtaget Magistratens foranstående indstilling af 11. juni 2024.

Enhedslisten de Rød-Grønnes byrådsgruppe kunne ikke tiltræde indstillingen.

###

Den nationale lov om uddannelsesparathedsvurdering (UPV) erstattes pr. august 2024 af en ny lov, hvor kommunen lokalt skal lave en sammenhængende plan for skole- og vejledningsindsatsen i 7.- 10. klasse.

### Resume

Afskaffelsen af UPV indebærer, at vurderingen af eleverne med retslige konsekvenser for adgangen til ungdomsuddannelser bortfalder. I stedet skal kommunalbestyrelsen beslutte, hvordan og hvornår elever med behov for en særlig målrettet skole- og vejledningsindsats identificeres med henblik på at tilbyde indsatser. Indsatserne er for elever, som skønnes at få vanskeligt ved at vælge, påbegynde og gennemføre en ungdomsuddannelse. Det får ikke retslige konsekvenser for elevens adgang til ungdomsuddannelser, om de tilbudte indsatser modtages. Fremadrettet afhænger adgangen til ungdomsuddannelser alene af de karaktermæssige adgangskrav.

Ifølge den nye lov skal skolerne én gang årligt identificere elever i 8., 9. og 10. klasse og derudover have løbende opmærksomhed på elevernes behov. I samarbejdet mellem MBU og MSB lægges der op til, at eleverne identificeres ud fra fælles kommunale kriterier. Lovændringen har fokus på sammenhæng mellem vejledningen og skolernes undervisning i det obligatoriske timeløse emne uddannelse og job. I den forbindelse lægges der op til et bydækkende samarbejde mellem MBU og MSB om sammenhængen imellem undervisningen og vejledningen.

### Beslutningspunkter

Det indstilles:

At 1) Byrådet tager den lokale udmøntning af ny lov om skole- og vejledningsindsats til efterretning.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: Magistraten

Dato: 11-06-2024

Zenia Dahl: 4

Fremsendes til [adresse] med bemærkning, at Magistraten i mødet den 11. juni 2024 anbefaler, at byrådet tiltræder Magistratsafdelingen for Sociale forhold og Beskæftigelses og Magistratsafdelingen for Børn og Unges indstilling af 28. maj 2024